สหกรณ์ตบเท้าบุกสภา ปลดล็อกเงินชำระหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — สหกรณ์บุกสภาร้องแก้ไขกฎหมาย ขออำนาจสหกรณ์เป็นเจ้าหนี้อันดับแรก 
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า เมื่อเร็วๆ นี้ ชสอ.ได้เข้าพบนายสามารถ แก้วมีชัย รองประธานสภาผู้แทนราษฎร เพื่อขอให้เร่งรัดการพิจารณาร่างพระราชบัญญัติสหกรณ์ (ฉบับที่...) พ.ศ. ... โดยเฉพาะ การแก้ไขมาตรา 42 ซึ่งเดิมกำหนด ว่าสมาชิกจะนำค่าหุ้นหักกลบลบหนี้กับสหกรณ์ไม่ได้ 
ทั้งนี้ เนื่องจากที่ผ่านมาองค์กรต้นสังกัดของหน่วยงานราชการ ได้ร่วมกับสถาบันการเงินต่างๆ ปล่อยสินเชื่อให้กับพนักงาน ข้าราชการ รัฐวิสาหกิจ โดยมีการเซ็นสัญญาบันทึกข้อตกลง (เอ็มโอยู) กำหนดให้สถาบันการเงินเป็นเจ้าหนี้บุริมสิทธิ ในการมีสิทธิเรียกร้องการชำระเงินจากลูกหนี้เป็นอันดับแรก รวมทั้งสามารถเข้ามายึดหุ้นในสหกรณ์รวมถึงรับเงินปันผลสหกรณ์ ก่อนที่สหกรณ์จะหักเงินค่าหุ้นสมาชิก หรือเงินปันผลเพื่อการชำระหนี้ 
นายเฉลิมพล กล่าวว่า เรื่องนี้ได้สร้างผลกระทบกับสหกรณ์ เพราะที่ผ่านมามีสหกรณ์ออมทรัพย์หลายแห่งประสบปัญหาไม่สามารถเรียกชำระหนี้กับลูกหนี้ได้ โดยเงินเดือนส่วนแรกจะต้องหักชำระหนี้ให้กับสถาบันการเงินก่อน ทั้งๆ ที่สมาชิกเป็น ลูกหนี้ของสหกรณ์ออมทรัพย์มาก่อน เพราะติดสัญญาองค์กรต้นสังกัดของลูกหนี้ได้ทำสัญญากับสถาบันการเงิน 
โดยเมื่อลูกหนี้ถูกหักเงินเดือนเพื่อชำระหนี้ สถาบันการเงินจึงไม่มีเงินเหลือที่จะมาชำระหนี้ให้กับสหกรณ์ ทำให้เกิดปัญหาหนี้ที่ไม่ก่อให้เกิดรายได้ (เอ็นพีแอล) และหากยังไม่มีการแก้ไขกฎหมายนี้จะทำให้กระทบต่อเสถียรภาพความมั่นคงของสหกรณ์ 
“เมื่อสมาชิกภาพของสมาชิกสิ้นสุดลง สหกรณ์ควรมีสิทธินำเงินค่าหุ้นที่ชำระแล้วของสมาชิกมาหักกลบลบหนี้ที่สมาชิกผูกพัน หรือค้างชำระกับสหกรณ์ได้” นายเฉลิมพล กล่าว